DA Den Europæiske Unions Tidende CE 70/131

(2004/C 70 E/133)

SKRIFTLIG FORESPØRGSEL E-2721/03

af Erik Meijer (GUE/NGL) til Rådet

(11. september 2003)

Om: Initiativer med henblik på at beskytte EU's ambitioner om et dynamisk videnssamfund i 2010 mod utilsigtede negative følger af stabilitetspagten

1. Er Rådet bekendt med, at det tyske dagblad »Handelsblatt« og derefter det nederlandske »Staatscourant« af 14.8.2003 oplyser, at kommissionsmedlem Anna Diamantopoulou finder, at den europæiske vækst- og stabilitetspagt de kommende år i alvorlig grad truer med at begrænse budgetterne til undervisning og videnskabelig forskning i medlemsstaterne på grund af 3 % -grænsen for budgetunderskud, hvorved den ambition om i 2010 at gøre EU til det mest dynamiske videnssamfund i verden, der blev fremsat i Lissabon i 2000, bliver uigennemførlig?

2. Er Rådet bekendt med, at kommissionsmedlem Anna Diamantopoulou går ind for, at dette alvorlige problem løses ved ikke længere at medregne offentlige investeringer i undervisning og forskning ved beregning af de grænser, stabilitetspagten fastsætter?

3. Kan Rådet bekræfte, at der er ved at opstå en næsten uløselig situation nu, hvor Tyskland, Frankrig, Italien og Portugal i længere tid ikke har kunnet overholde 3 % -kravet, hvor nye, budgetmæssigt svage medlemsstater tiltræder, og hvor de store bøder, der skal pålægges de berørte lande, truer med at forværre situationen yderligere?

4. Er Rådet enig med kommissionsmedlem Anna Diamantopoulou i, at det i øjeblikket ser ud til, at ingen tør tage det nødvendige initiativ til i tide at ændre den grænse på 3 %, der ikke kan overholdes, og at medlemsstaterne derfor træffer ensidige foranstaltninger til skade for EU's økonomi?

5. Bruger Rådet sine muligheder for at løse denne fastlåste situation, og vil dette ske allerede under det italienske formandskab?

6. Hvor længe forventes det at vare, før de presserende nødvendige ændringer i stabilitetspagten faktisk gennemføres, f.eks. via Diamantopoulou-metoden?

Svar

(8. december 2003)

Rådet kommenterer aldrig offentlige udtalelser som dem, det ærede parlamentsmedlem omtaler.

Detaljerede bestemmelser om forelæggelsen af budgetdata i forbindelse med stabilitets- og vækstpagten er fastlagt i Rådets forordning (EF) nr. 3605/93 af 22. november 1993. De data, der indgår i de nationale regnskaber, skal overholde bestemmelserne i Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (almindeligvis omtalt som ENS 95). Eventuelle ændringer af disse forordninger for at udelukke visse udgiftskategorier eller af forordning (EF) nr. 1466/97 og 1467/97 for at ændre indholdet af selve pagten kan kun ske på grundlag af et forslag fra Kommissionen. Kommissionen har ikke fremsat et sådant forslag.

I Økofin-Rådets rapport om bedre samordning af finanspolitikken, som blev godkendt af Det Europæiske Råd på forårsmødet i 2003, anføres det, at »det ikke er nødvendigt at ændre hverken traktaten eller stabilitets- og vækstpagten eller at indføre nye budgetmål eller -regler.« I samme rapport hedder det, at »der inden for stabilitets- og vækstpagtens overordnede begrænsninger bør lægges større vægt på de offentlige finansers kvalitet, således at vækstpotentialet i EU's økonomier kan øges i overensstemmelse med Lissabon-dagsordenen«. Rådet vil fortsætte med at implementere pagten i henhold til denne rapport.